ম্যান সিটিকে পাঁচ গোল দিল আর্সেনাল, হার ম্যান ইউয়েরও

ওয়েব ডেস্ক: গুরুকে মাত করে দিলেন শিষ্য। ম্যাঞ্চেস্টার সিটিতে (Man City) পেপ গুয়ার্দিওলার কাছে কয়েক বছর শিক্ষানবিশি করেছিলেন মিকেল আর্তেতা (Mikel Arteta)। আর্সেনালের (Arsenal) হেড কোচ হওয়ার পর বার বার গুয়ার্দিওলার (Pep Guardiloa) দলের কাছে ধাক্কা খেতে হয়েছে। কিন্তু রবিবার ম্যান সিটিকে ৫-১ ফলাফলে চূর্ণ করল আর্তেতার আর্সেনাল। এ ম্যাচের এই পরিণতি কেউ ভাবতেই পারেনি।

এমিরেটস স্টেডিয়ামে ফের রক্ষণই সিটিকে ডোবাল। রক্ষণের ভুলেই দুই মিনিটের মধ্যে গানারদের এগিয়ে দেন অধিনায়ক মার্টিন ওডেগার্ড। প্রথমার্ধ ১-০ অবস্থাতেই শেষ হয়। দ্বিতীয়ার্ধে কী হতে চলেছে তখনও কারও ধারণা নেই। ৫৫ মিনিটে অনবদ্য হেডে সমতা ফেরান এর্লিং হালান্ড (Erling Haaland)। ঠিক তার পরের মিনিটেই থমাস পার্টের গোলে আবার এগিয়ে যায় আর্সেনাল।

আরও পড়ুন: সরস্বতী পুজোর মন্ডপে ফুটে উঠল মোহনবাগানের সেকাল ও একাল

এরপর তাণ্ডব চালায় লন্ডনের ক্লাব। ৬২, ৭৬ এবং ৯০+৩ মিনিটে গোল করেন যথাক্রমে মাইলস লুইস-স্কেলি, কাই হ্যাভার্ট এবং ইথান নুয়ানেরি। শেষের মিনিট ১৫ সিটিকে অসহায় দেখিয়েছে। আর্সেনালের আক্রমণের সামনে তারা দাঁড়াতেই পারেনি। এই জয়ে ২৪ ম্যাচে ৫০ পয়েন্ট নিয়ে দ্বিতীয় স্থানে থাকল আর্সেনাল। হেরেও চার নম্বরে রইল সিটি।

রবিবারের অন্য ম্যাচে ব্রেন্টফোর্ডকে ২-০ হারাল টটেনহ্যাম। গোল করলেন ভিতালি জানেলত (আত্মঘাতী) এবং পাপে মাতার সার। এদিকে ঘরের মাঠে ক্রিস্টাল প্যালেসের কাছে ০-২ হেরে গেল ম্যাঞ্চেস্টার ইউনাইটেড (Man Utd)। গোটা ম্যাচে দাপট দেখালেও গোল করে উঠতে পারেনি রুবেন অ্যামোরিমের (Ruben Amorim) দল। উল্টোদিকে সুযোগের সদ্ব্যবহার করে ওল্ড ট্রাফোর্ড থেকে তিন পয়েন্ট নিয়ে গেল প্যালেস। জোড়া গোল করলেন জঁ-ফিলিপে মাটেটা।