ডার্বি জয়ী লিভারপুল, জিতল ম্যান সিটিও

ওয়েব ডেস্ক: ইংল্যান্ডের মার্সি নদীর ধারে দুই ফুটবল ক্লাব লিভারপুল (Liverpool FC) এবং এভার্টন (Everton)। এমনিতে দুই দলের মধ্যে মানের তফাত বেশ খানিকটা। কিন্তু মুখোমুখি হলে হাড্ডাহাড্ডি লড়াই হয়৷ যেমন হল বুধবার রাতে। অ্যানফিল্ড দুর্গে এভার্টনকে ১-০ হারাল লিভারপুল। ৩০ ম্যাচে ৭৩ পয়েন্ট নিয়ে প্রিমিয়ার লিগ (Premier League) চ্যাম্পিয়ন হওয়ার আরও কাছে এগিয়ে গেল আর্নে স্লটের (Arne Slot) দল। আর ১৩ পয়েন্ট পেলেই ট্রফি নিশ্চিত।

দ্বিতীয় স্থানে থাকা আর্সেনালের (Arsenal) সঙ্গে লিভারপুলের তফাত ১২ পয়েন্টের। লিগে বাকি আর আটটা ম্যাচ। চূড়ান্ত অঘটন ছাড়া লিভারপুলের খেতাব হাতছাড়া হওয়া সম্ভব নয়। এভার্টনের বিরুদ্ধে ড্র বা হার হলে ব্যবধান সামান্য কমত। কিন্তু আর্সেনালের সেই স্বপ্নে জল ঢাললেন দিয়োগো জটা (Diogo Jota)। ম্যাচের ৫২ মিনিটে বক্সের মাথায় লুইস দিয়াজের ফ্লিক থেকে বল ধরেন তিনি, তারপর এভার্টনের রক্ষণকে পায়ের জাদুতে অবশ করে বল জালে জড়ান।

আরও পড়ুন: ‘ঘরের মাঠে’ সিরাজের প্রতিশোধ, হারল বিরাটের আরসিবি

এদিনের অন্য ম্যাচে লেস্টার সিটিকে ২-০ হারাল ম্যাঞ্চেস্টার সিটি (Man City)। গোল করলেন জ্যাক গ্রিলিশ এবং ওমার মারমুশ। ম্যাচের আধঘণ্টার মধ্যে দুই গোল পুরে দেয় পেপ গুয়ার্দিওলার (Pep Guardiola) দল। অবনমন প্রায় নিশ্চিত হয়ে যাওয়া লেস্টারের পক্ষে এ ম্যাচে ফেরা সম্ভব হয়নি।

চোটে জর্জরিত ম্যান সিটি বড় ধাক্কা খেয়েছে। তাদের তারকা স্ট্রাইকার এর্লিং হালান্ড চোট পেয়ে এই মরসুমের মতো ছিটকে গিয়েছেন। মাঠে ফিরতে লাগবে পাঁচ থেকে সাত মাস, একথা জানিয়েছেন গুয়ার্দিওলা নিজেই। মরসুমের শুরুতেই ব্যালন ডো’র জয়ী রদ্রি বড় চোট পান। সেই ধাক্কা সামলে উঠতে পারেনি সিটি। চ্যাম্পিয়ন্স লিগ থেকে বিদায় ঘটেছে, প্রিমিয়ার লিগে প্রথম চারে শেষ করার লড়াই চালাচ্ছে।