সিটির দুরন্ত জয়, হতাশাজনক ড্র আর্সেনালের

ওয়েব ডেস্ক: বরাবর আকর্ষক, আক্রমণাত্মক ফুটবল খেলার জন্য পরিচিত আর্সেনাল (Arsenal)। কিন্তু সেই অনুযায়ী ট্রফি পায় না উত্তর লন্ডনের এই ক্লাব৷ কারণ ধারাবাহিকতার অভাব। মিকেল আর্তেতা (Mikel Arteta) দায়িত্ব নেওয়ার পর থেকে গানারদের পারফরম্যান্সের গ্রাফ উপরে উঠেছে, কিন্তু তবু সেই ধারাবাহিকতাই সমস্যা। যে দলটা দিন তিন-চার আগে রিয়াল মাদ্রিদকে নাকানি-চোবানি খাইয়েছে তারাই ব্রেন্টফোর্ডের বিরুদ্ধে ১-১ ড্র করল।

শনিবার জিততে পারলে শীর্ষস্থানে থাকা লিভারপুলের (Liverpool FC) সঙ্গে পয়েন্টের পার্থক্য এক অঙ্কের সংখ্যায় নামিয়ে আনতে পারত আর্তেতার দল। কিন্তু পার্থক্য রয়ে গেল ১০ পয়েন্টের, তার উপর লিভারপুল এক ম্যাচ কম খেলেছে। আগের সপ্তাহে আর্নে স্লটের (Arne Slot) দল হারায় সামান্য একটা সুযোগ তৈরি হয়েছিল, সেটা হারাল আর্সেনাল। মহম্মদ সালাহদের লিগ জেতা স্রেফ সময়ের অপেক্ষা।

আরও পড়ুন: ভারতসেরা! বেঙ্গালুরুকে হারিয়ে চ্যাম্পিয়ন মোহনবাগান

আর্সেনালের হতাশার দিনে স্বমহিমায় দেখা গেল ম্যাঞ্চেস্টার সিটিকে (Man City)। ক্রিস্টাল প্যালেসের বিরুদ্ধে ০-২ পিছিয়ে গিয়েও ম্যাচ জিতল ৫-২ ফলে। ২১ মিনিটের মধ্যে দুই গোল হজম করে পেপ গুয়ার্দিওলার দল। ৩৩ ও ৩৬ মিনিটে যথাক্রমে কেভিন ডি ব্রুইনা এবং ওমার মারমুশের গোলে সমতা ফেরে। দ্বিতীয়ার্ধে প্যালেসকে আর দাঁড়াতে দেয়নি সিটি, গোল করেন মাতেও কোভাচিচ, জেমস ম্যাক-অ্যাটি এবং নিকো ও’রাইলি। ৩২ ম্যাচে ৫৫ পয়েন্ট নিয়ে চতুর্থ স্থানে আছে সিটি, পরের মরসুমে তাদের চ্যাম্পিয়ন্স লিগে খেলা মোটামুটি নিশ্চিত। শনিবার সাউদাম্পটনকে ৩-০ হারিয়ে পাঁচ নম্বরে উঠে এল অ্যাস্টন ভিলা।